Kawasaki W650 (*Galaxy Silver/Luminous Boralis Blue*, vuosimalli 2000). Moottorin sivulla oleva kuningasakseli pyörittää kulmavaihteella kannen yläpuolista nokka-akselia.
Kawasaki W650 korkealla ohjaustangolla, sekä sivu- ja perälaukuilla varustettuna. Kuvan malli (*Luminous Vintage Red/Pearl Ivory*) oli tuotannossa 1999–2000.
**Kawasaki W650** on japanilainen moottoripyörä, jota Kawasaki Heavy Industries valmisti 1998–2009. Japanissa esiteltiin myös muutoin identtinen, mutta kuutiotilavuudeltaan pienempi rinnakkaismalli W400 (399 cm³), jossa uusi kokoluokka oli saavutettu iskunpituutta lyhentämällä. Vuoden 2006 jälkeen pyörää ei enää viety kotimarkkinoiden ulkopuolelle, ja tuotanto lopetettiin huhtikuussa 2009. Mallivuodeksi 2011 Kawasaki toi markkinoille W650:aan perustuvan uudistetun W800-mallin, joka aiempaa suuremman iskutilavuuden (773 cm³) ohella on varustettu polttoaineen suihkutuksella.

W650 on tekniikaltaan nykyaikainen retropyörä. Sen muotoilu perustuu 1960-luvun maineikkaisiin brittipyöriin, kuten Triumph Bonneville, vaikka valmistaja itse katsookin sen perustuvan Kawasakin omaan W1-malliin (1967–1975).

Historia
--------

### Meguro ja W1

Kawasaki W1 (1967)
Kawasaki Heavy Industries, joka oli aiemmin keskittynyt valtamerilaivoihin ja juniin, osti vuonna 1964 japanilaisen moottoripyörävalmistajan Meguron. Megurolla oli tuotannossaan brittiläiseen BSA A7-malleihin perustuva kaksisylinterinen nelitahtinen K1, jonka kehitystyötä Kawasaki jatkoi esittelemällä K2:n, mutta pyörä ei myynyt odotusten mukaan Pohjois-Amerikan markkinoilla, jonne Kawasaki oli laajentumassa. Vuonna 1967 Kawasaki uudisti mallin perusteellisesti nimeten sen W1:ksi. W-malliston moottoripyörät olivat tuotannossa 1967–1975, kunnes viimeinen W3-2 lopetettiin vanhanaikaisena.  Vasta 1998 Kawasaki palasi kaksisylinteristen vertikaali-twinien pariin mallissa W650, jolla ei nimen yhtäläisyydestä huolimatta ollut juurikaan teknisiä yhtäläisyyksiä alkuperäiseen W-mallistoon. Kawasaki itse kuitenkin ilmoittaa W1:n uuden retropyöränsä lähtökohdaksi .

### W650

W650 esiteltiin Japanin markkinoilla vuonna 1998, jonka retropyöräkuumeen valtaamat kuluttajat ottivat pyörän omakseen. W650:aa ei ollut alun perin tarkoitettu ulkomaan vientiin, mutta samankaltainen innostunut palaute Euroopasta ja Pohjois-Amerikasta sai valmistajan harkitsemaan kantaansa, joten W650 esiteltiin myös näillä markkinoilla vuonna 1999. Pahaksi onneksi John Bloorin uudelleen perustama Triumph Motorcycles päätti elvyttää historiallisen Bonneville-mallin vuonna 2000. Kawasakin W650:sta ei ollut maineikkaan brändin kilpailijaksi näköisbrittipyörien markkinoilla, ja myynti laski, kunnes vuonna 2007 Kawasaki veti W650:n pois myynnistä. W650:aa valmistetaan silti edelleen emämaassaan Japanissa kahtena versiona: 650 cm³ ja 400 cm³, joista jälkimmäinen, tyypiltään W400, esiteltiin 20. maaliskuuta 2006. 

### Mallin kehitys

Alkuperäisessä vientimallissa (1999) oli korkea ohjaustanko tehdasasennuksena ja sileä istuin. Mallia kritisoitiin epämukavasta istuma-asennosta, etupään keveydestä ja vakauden puutteesta suurissa nopeuksissa. Vuoden 2001 mallista alkaen vakiona oli matalampi ja kapeampi tanko, sekä poikittain juovitettu penkki. Samalla etupään ohjauskulmaa kasvatettiin ja pyörännapaa suurennettiin vakauden lisäämiseksi, sekä polttoainetankin polvikumeja ohennettiin.

Erityispiirteet
---------------

### Moottori

W650:n pysty-twin sisältää modernia tekniikkaa: moottorissa on kannen yläpuolinen nokka-akseli ja kahdeksan venttiiliä. Sytytystulpat ovat kannessa, mutta esikuvalleen Triumphille uskollisena Kawasaki on säilyttänyt tulpan alkuperäisen paikan (syvennys moottorin kyljessä jäähdytysripojen yläpuolella).
Kawasaki W650:n kenties näyttävin elementti on sen kaksisylinterinen, pitkäiskuinen ja ilmajäähdytteinen rivimoottori, joka on peribrittiläiseen tapaan pystyasennossa (ns. vertikaali-twin). Sylintereissä on neljä venttiiliä kussakin. Sytytystulppia on yksi palotilaa kohti. Merkillepantavinta moottorissa on sen oikealla puolella sijaitseva *kuningasakseli*, joka liikuttaa kannen yläpuolista nokka-akselia - nokkaketjua ei siis ole. Ratkaisu on hyvin huoltovapaa ja kestävä. Moottoripyörässä on lisäksi nykyään harvinainen käynnistyspoljin. 

Kampiakseli on 360-asteinen, joten männät nousevat ja laskevat samanaikaisesti, vaikka yksi on imu/puristustahdissa ja toinen työ/poistotahdissa.  Kampiakselissa on vastapaino, jolla vähennetään tärinää.  Pakopuolella on venttiili, josta syötetään putkistoon jälkipalamisen tehostamiseksi ilmaa, jotta pyörä saadaan täyttämään tiukat Euro-2 -päästönormit. Viisilovinen vaihteisto on yhdysrakenteinen, ja se käyttää samaa öljytilaa kampikammion kanssa (märkäsumppuvoitelu). Kytkin on märkää tyyppiä ja monilevyinen.

### Mittaristo

W650:n mittaristo, johon kuuluu myös kierroslukumittari, näyttää perinteiseltä, mutta on sähköinen. Puna-alue alkaa 7500 kierroksesta. Nopeusmittarissa on nestekidenäyttö, jossa on kello, odometri ja matkamittari. Nopeus- ja kierrosluku otetaan eturattaalta, ei etupyörän navasta. Polttoainemittaria ei ole. 

### Pakoputkisto

W650:ssa ei ole katalysaattoria, ja se voi käyttää myös lyijyllistä bensiiniä. Pakoputkisto on perinteinen 2-2 -putkisto, jossa vaimentimet ovat hernepyssy-tyyppiset. Takahaarukan alla on yhdysputki, melkein kuin kolmas vaimennin. Vaimentimet on hitsattu pakokäyriin kiinteästi, eikä niitä voi irrottaa - sauman päälle kiinnitetty klemmari on näköisosa autenttisuuden vuoksi. Kawasaki W650:n tyyppivikana on tärinän aiheuttama pakoputken halkeaminen juuri ennen vaimentimia.

Tekniset tiedot
---------------

Kawasaki W650:n mittaristo näyttää perinteiseltä, vaikka onkin täysin sähköinen.
### Moottori ja vaihteisto

* Nelitahtinen, kaksisylinterinen, ilmajäähdytteinen SOHC 675 cm³ (4 venttiiliä / sylinteri)
* Teho 37 kW (50 hv) / 7000 r/min
* Vääntö 56 Nm 5500 r/min
* Poraus ja isku 72 x 83 mm
* Puristussuhde 8,6:1
* Kaasutin: 2 x Keihin CVK34
* Elektroninen transistorisytytys
* Märkäsumppuvoitelu
* Sähköinen ja poljinkäynnistys
* Moottoriöljyn kokonaistilavuus 3 litraa (viskositeettiluokitus SAE 10W–40)
* 5 vaihdetta
* Nokka-akselia pyörittää kuningasakseli
* Polttoaineen kulutus (vähintään 91-oktaaninen bensiini) 4,5–5,5 litraa / 100 km

### Mitat ja paino

* Pituus (1999–2000) 2185 mm, (2001–) 2190 mm
* Leveys (1999–2000) 905 mm, (2001–) 780 mm
* Korkeus (1999–2000) 1140 mm, (2001–) 1070 mm
* Akseliväli (1999–2000) 1450 mm, (2001–) 1455 mm
* Maavara 125 mm
* Istuinkorkeus 800 mm
* Ohjauskulma/etujättö: (1999–2000) 26,5°/105 mm, (2001–) 27°/108 mm
* Kuivapaino 195 kg, ajokunnossa 212 kg
* Polttoainesäiliön tilavuus 15 litraa

### Runko, renkaat ja jousitus

* Kaksoiskehtorunko (pyöreätä teräsputkea)
* Renkaat: edessä 100/90-19, takana 130/80-18 (sisärenkaallinen)
* Iskunvaimennus: edessä teleskooppihaarukka (kumisuojattu, ei säädettävissä), takana keinuvipuhaarukka kahdella kierrejousella (jousen esijännitys säädettävissä)

### Sähköjärjestelmä

* 12 V, akku 12 V / 12Ah
* Ajovalo 12 V 60/55 W

### Voimansiirto ja jarrut

* Toisioveto ketjulla
* Jarrut: edessä levy 300 mm, takana rumpu 160 mm

Lähteet
-------

1. ↑  W650 Enthusiasts' Group, haettu 9.5.2009 (Arkistoitu – Internet Archive)"Kawasaki will be releasing the last lot of W's next month. Basically they are 2008 models with a new and interesting paint scheme. White tank with a tan seat, and "Majestic metallic red tank, with matching side panels."
2. ↑  Bikepoint - Cologne Show: 2011 Kawasaki W800[vanhentunut linkki] Viitattu 15.1.2011
3. ↑  Kawasaki UK: Kawasaki W800 Specifications (Arkistoitu – Internet Archive) Viitattu 15.1.2011
4. ↑  Wretro Wriders 25.3.2001, haettu 21.4.2007 (Arkistoitu – Internet Archive)
5. ↑   Chuck Hawks 2000 Kawasaki W650 Review, haettu 19.1.2008  Kawasakin mukaan W650:n esikuva on heidän oma kaksisylinterinen W1 vuodelta 1967 (joka taas oli BSA:n A10-mallista johdettu 650-kuutioinen erillisvaihteistokone), mutta se joka on nähnyt W1-mallin luonnossa tietää, että W650 ei muistuta sitä ollenkaan, mutta on sen sijaan erittäin paljon suositumman Bonnevillen näköinen.
6. ↑  Kawasaki News Release 14.2.2006, haettu 21.4.2007 (Arkistoitu – Internet Archive)
7. ↑  Wretro Wriders 25.3.2001, haettu 21.4.2007 (Arkistoitu – Internet Archive)
8. ↑  Motorcycle Online 12.5.2000, haettu 21.4.2007 (Arkistoitu – Internet Archive)
9. ↑  Motorcycle Cruiser 10/2000, haettu 21.4.2007 (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kawasaki W650**.
* Japanilaiset viralliset sivut (Arkistoitu – Internet Archive)
* Saksalaiset harrastajasivut
* Englantilaiset harrastajasivut
* Wretro Wriders (Ian Chadwickin sivut) (Arkistoitu – Internet Archive) (englanniksi)
* Suomalaisen harrastajan sivut (Arkistoitu – Internet Archive)
* Triumph Bonneville Versus Kawasaki W650 (Arkistoitu – Internet Archive) (englanniksi)
* Motorcycle Online: First Ride (Arkistoitu – Internet Archive) (englanniksi)
* Motorcyclist Online: Kawasaki W650 and Triumph Bonneville (englanniksi)
* Chuck Hawks Review (englanniksi)
* Motorcycle Cruiser (lokakuu 2000) (Arkistoitu – Internet Archive) (englanniksi)
* Classic-Motorrad (Arkistoitu – Internet Archive) (saksaksi)
* Kawasaki W650 Datenblatt (2006)[vanhentunut linkki](saksaksi)
* Kawasaki W650 Factsheet (2005) (Arkistoitu – Internet Archive)(englanniksi)
* W400.de (Arkistoitu – Internet Archive)(saksaksi)
* Insidebikes.com: Kawasaki W650(englanniksi)
* Yleiskatsaus MCN:n sivuilla(englanniksi)
* Kawasaki W650:n korjaamokäsikirja (8. painos, 18.10.2005)(englanniksi)